Abem 1522i häter sich aafange reformatorisch uuffüere, zeersch mit de Schrift "Von Erkiesen und Freiheit der Speisen" gäge die katholische Faschtebrüüch. Nachdemer im 1524i sini Konkubine, d'Witwe Anna Meyer ghürate häd, häts keis zrugg me gää. 1525 häter "Von der wahren und falschen Religion" veröffentlicht. De Zwingli isch sogar no radikaler gsii als de Luther und hät d'Gägewart Christi im Abigmaal abgschtritte. I dem Punkt händ sich die beide Reformatore nie chönen einige. Vo 1524 bis 1529 hät de Zwingli zäme mitem Pfarrer vom St. Peter, em Elsässer Leo Jud d'Bible-n übersetzt. D'Innerschwiizer Kantön händ dem Triibe nüme länger wele zueluege, und es isch zu de Kappelerchrieg cho. De Zwingli isch i de Schlacht bi Kappel am 11. Oktober 1531 ums Läbe choo. Sin Nachfolger z Züri isch de Heinrich Bullinger gsi.